title: Decizia 2014/855/PESC a Consiliului din 28 noiembrie 2014 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
               29.11.2014

               RO

               Jurnalul Oficial al Uniunii Europene

               L 344/22

         DECIZIA 2014/855/PESC A CONSILIULUI
   din 28 noiembrie 2014
   de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1), în special articolul 3 alineatul (1),
   întrucât:

               (1)

               La 17 martie 2014, Consiliul a adoptat Decizia 2014/145/PESC.

               (2)

               Având în vedere gravitatea situației de pe teren din Ucraina, care continuă, Consiliul consideră că ar trebui adăugate și alte persoane și entități pe lista persoanelor fizice și juridice, entităților și organismelor care fac obiectul măsurilor restrictive, prevăzută în anexa la Decizia 2014/145/PESC.

               (3)

               Anexa la Decizia 2014/145/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Persoanele și entitățile enumerate în anexa la prezenta decizie se adaugă pe lista prevăzută în anexa la Decizia 2014/145/PESC.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 28 noiembrie 2014.

            Pentru Consiliu

            Președintele

         S. GOZI

      (1)  JO L 78, 17.3.2014, p. 16.

      ANEXĂ
      Lista persoanelor și entităților menționate la articolul 1

         Persoane

                  Nume

                  Date de identificare

                  Motive

                  Data includerii pe listă

                  Serhiy KOZYAKOV (alias Sergey Kozyakov)
                  Сергей Козьяков

                  29.9.1982

                  În calitate de „Șef al Comisiei Electorale Centrale din Lugansk”, este responsabil pentru organizarea așa-numitelor „alegeri” din 2 noiembrie 2014 în așa-numita „Republică Populară Lugansk”. Aceste „alegeri” încalcă legislația Ucrainei și sunt, prin urmare, ilegale
                  Prin urmare, prin asumarea acestei calități și prin acțiunile întreprinse în temeiul acesteia, precum și prin organizarea „alegerilor” ilegale, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Oleg AKIMOV (alias Oleh AKIMOV)
                  Олег Акимов

                  Adjunct la conducerea „Uniunii Economice Lugansk” din cadrul „Consiliului Național” al „Republicii Populare Lugansk”. A candidat în cadrul așa-numitelor „alegeri” din 2 noiembrie 2014 la postul de „Șef” al așa-numitei „Republici Populare Lugansk”. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin asumarea acestei calități și prin acțiunile întreprinse în temeiul acesteia, precum și prin participarea formală în calitate de candidat la „alegerile” ilegale, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Larisa AIRAPETYAN (alias Larysa Ayrapetyan, Larisa Airapetyan or Larysa Airapetyan)
                  Лариса Айрапетян

                  „Ministrul sănătății” al așa-numitei „Republici Populare Lugansk”. A candidat în cadrul așa-numitelor „alegeri” din 2 noiembrie 2014 la postul de „Șef” al așa-numitei „Republica Populară Lugansk”.
                  Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin asumarea acestei calități și prin acțiunile întreprinse în temeiul acesteia, precum și prin participarea formală în calitate de candidat la „alegerile” ilegale, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Yuriy SIVOKONENKO (alias Yuriy Sivokonenko, Yury Sivokonenko, Yury Syvokonenko)
                  Юрий Викторович Сивоконенко

                  Membru al Parlamentului așa-numitei „Republici Populare Donețk” și activează în cadrul Uniunii veteranilor din Donbass Berkut. A candidat în cadrul așa-numitelor „alegeri” din 2 noiembrie 2014 la postul de „Șef” al așa-numitei „Republici Populare Donețk”. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin asumarea acestei calități și prin acțiunile întreprinse în temeiul acesteia, precum și prin participarea formală în calitate de candidat la „alegerile” ilegale, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Aleksandr KOFMAN (alias Oleksandr Kofman)
                  Александр Игоревич Кофман

                  „Prim-vicepreședinte” al „Parlamentului” așa-numitei „Republici Populare Donețk”. A candidat în cadrul așa-numitelor „alegeri” ilegale din 2 noiembrie 2014 la postul de „Șef” al așa-numitei „Republici Populare Donețk”. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin asumarea acestei calități și prin acțiunile întreprinse în temeiul acesteia, precum și prin participarea formală în calitate de candidat la „alegerile” ilegale, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Ravil KHALIKOV
                  Равиль Халиков

                  „Prim-viceprim-ministru” și fost „procuror general” al așa-numitei „Republici Populare Donețk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Dmitry SEMYONOV
                  Дмитрий Семенов

                  „Viceprim-ministru însărcinat cu finanțele” al așa-numitei „Republici Populare Lugansk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Oleg BUGROV

                  „Ministrul Apărării” al așa-numitei „Republici Populare Lugansk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Lesya LAPTEVA
                  Леся Лаптева

                  „Ministrul Educației, Științei, Culturii și Religiei” al așa-numitei „Republici Populare Lugansk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Yevgeniy Eduardovich MIKHAYLOV (alias Yevhen Eduardovych Mychaylov)

                  17.3.1963, Arkhangelsk

                  „Șef al administrației pentru afaceri guvernamentale” al așa-numitei „Republici Populare Donețk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Ihor Vladymyrovych KOSTENOK (alias Igor Vladimirovich Kostenok)
                  Игорь Владимирович Костенок

                  „Ministrul educației” al așa-numitei „Republici Populare Donețk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Yevgeniy Vyacheslavovich ORLOV (alias Yevhen Vyacheslavovych Orlov)
                  Евгений Вячеславович Орлов

                  Membru al „Consiliului Național” al așa-numitei „Republici Populare Donețk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Vladyslav Nykolayevych DEYNEGO (alias Vladislav Nykolayevich Deynego)
                  Владислав Дейнего

                  „Șef-adjunct” al „Consiliului Poporului” al așa-numitei „Republici Populare Lugansk”.
                  Prin urmare, prin asumarea acestei calități și prin acțiunile întreprinse în temeiul acesteia, a sprijinit activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

         Entități

                  Nume

                  Date de identificare

                  Motive

                  Data includerii pe listă

                  Republica Donețk
                  (Organizație publică)
                  Донецкая республика

                  „Organizație” cu caracter public care a prezentat candidați în așa-numitele „alegeri” din așa-numita „Republică Populară Donețk”, la 2 noiembrie 2014. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin participarea formală la „alegerile” ilegale, a sprijinit în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina. Condusă de Alexander ZAKHARCHENKO și înființată de Andriy PURGIN.

                  29.11.2014

                  Pace pentru Regiunea Lugansk (În limba rusă: Mir Luganschine)
                  Мир Луганщине

                  „Organizație” cu caracter public care a prezentat candidați în așa-numitele „alegeri” din așa-numita „Republică Populară Lugansk”, la 2 noiembrie 2014. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin participarea formală la „alegerile” ilegale, a sprijinit în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina. Condusă de Igor PLOTNITSKY.

                  29.11.2014

                  Libertate pentru Donbass (alias „Free Donbas”, „Svobodny Donbass”)
                  Свободный Донбасс

                  „Organizație” cu caracter public care a prezentat candidați în așa-numitele „alegeri” din așa-numita „Republică Populară Donețk”, la 2 noiembrie 2014. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin participarea formală la „alegerile” ilegale, a sprijinit în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Uniunea Poporului (Narodny Soyuz)
                  Народный союз

                  „Organizație” cu caracter public care a prezentat candidați în așa-numitele „alegeri” din așa-numita „Republică Populară Lugansk”, la 2 noiembrie 2014. Aceste alegeri încalcă legislația Ucrainei și sunt, prin urmare, ilegale.
                  Prin urmare, prin participarea formală la „alegerile” ilegale, a sprijinit în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014

                  Uniunea Economică Lugansk (Luganskiy Ekonomicheskiy Soyuz)

                  „Organizație socială” care a prezentat candidați în așa-numitele „alegeri” ilegale din așa-numita „Republică Populară Lugansk”, la 2 noiembrie 2014. A prezentat un candidat, Oleg AKIMOV, la funcția de „Șef” al așa-numitei „Republici Populare Lugansk”. Aceste „alegeri” încalcă legislația Ucrainei și sunt, prin urmare, ilegale.
                  Prin urmare, prin participarea formală la „alegerile” ilegale, a sprijinit în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                  29.11.2014


title: 2009/481/CE: Decizia Consiliului din 6 aprilie 2009 privind semnarea și aplicarea provizorie a Acordului dintre Comunitatea Europeană și Uniunea Bahamas privind exonerarea de obligația de a deține viză de scurtă ședere

text:
               30.6.2009

               RO

               Jurnalul Oficial al Uniunii Europene

               L 169/23

         DECIZIA CONSILIULUI
   din 6 aprilie 2009
   privind semnarea și aplicarea provizorie a Acordului dintre Comunitatea Europeană și Uniunea Bahamas privind exonerarea de obligația de a deține viză de scurtă ședere
   (2009/481/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (b) punctul (i), coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Regulamentul (CE) nr. 1932/2006 al Consiliului (1) a modificat Regulamentul (CE) nr. 539/2001 (2) de stabilire a listei țărilor terțe ai căror resortisanți trebuie să dețină viză pentru trecerea frontierelor externe ale Uniunii Europene (lista negativă) și a listei țărilor terțe ai căror resortisanți sunt exonerați de această obligație (lista pozitivă), printre altele prin transferarea Uniunii Bahamas (denumită în continuare „Bahamas”) de pe lista negativă pe lista pozitivă. Mai mult, Regulamentul (CE) nr. 1932/2006 prevede că exonerarea se aplică doar de la data intrării în vigoare a unui acord privind exonerarea de vize încheiat între Comunitatea Europeană și Bahamas.

               (2)

               Prin decizia din 5 iunie 2008, Consiliul a autorizat Comisia să negocieze un acord între Comunitatea Europeană și Bahamas privind exonerarea de obligația de a deține viză de scurtă ședere.

               (3)

               Negocierile privind acordul au fost inițiate la 4 iulie 2008 și încheiate la 16 octombrie 2008.

               (4)

               Acordul parafat la Bruxelles la data de 19 noiembrie 2008 ar trebui semnat și declarațiile atașate ar trebui aprobate. Acordul ar trebui aplicat cu titlu provizoriu, până la finalizarea procedurilor necesare pentru încheierea formală a acestuia.

               (5)

               În conformitate cu articolele 1 și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din protocolul menționat, Regatul Unit și Irlanda nu participă la adoptarea prezentei decizii, nu au obligații în temeiul acesteia și nu fac obiectul aplicării sale,

         DECIDE:
   Articolul 1
   Se aprobă în numele Comunității semnarea Acordului între Comunitatea Europeană și Uniunea Bahamas privind exonerarea de obligația de a deține viză de scurtă ședere (denumit în continuare „acordul”), sub rezerva încheierii acestuia.
   Textul acordului se atașează la prezenta decizie.
   Articolul 2
   Declarațiile atașate la prezenta decizie se aprobă în numele Comunității.
   Articolul 3
   Președintele Consiliului este autorizat să desemneze persoana (persoanele) împuternicită (împuternicite) să semneze acordul în numele Comunității, sub rezerva încheierii acestuia.
   Articolul 4
   Acordul se aplică cu titlu provizoriu de la data semnării acestuia (3), până la finalizarea procedurilor necesare pentru încheierea formală a acestuia.

      Adoptată la Luxemburg, 6 aprilie 2009.

            Pentru Consiliu

            Președintele

         J. POSPÍŠIL

      (1)  JO L 405, 30.12.2006, p. 23.

      (2)  JO L 81, 21.3.2001, p. 1.

      (3)  Data semnării acordului se va publica în Jurnalul Oficial al Uniunii Europene de către Secretariatul General al Consiliului.
   DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN
   Părțile contractante iau act de relațiile strânse existente între Comunitatea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la punerea în aplicare, respectarea și dezvoltarea acquis-ului Schengen.
   În astfel de circumstanțe, este de dorit ca autoritățile Norvegiei, Islandei, Elveției și statului Liechtenstein, pe de o parte, și ale Bahamas, pe de altă parte, să încheie, fără întârziere, acorduri bilaterale privind exonerarea de obligația de a deține viză de scurtă ședere în condiții similare cu cele prevăzute în prezentul acord.
   DECLARAȚIE COMUNĂ PRIVIND INTERPRETAREA CATEGORIEI DE PERSOANE CARE CĂLĂTORESC ÎN VEDEREA DESFĂȘURĂRII UNEI ACTIVITĂȚI REMUNERATE, ASTFEL CUM SE PREVEDE LA ARTICOLUL 3 ALINEATUL (2) DIN PREZENTUL ACORD
   Dorind să asigure o interpretare comună, părțile contractante convin ca, în sensul prezentului acord, categoria de persoane care desfășoară activități remunerate să cuprindă și persoane care intră, cu scopul de a desfășura activități profesionale/remunerate, pe teritoriul celeilalte părți contractante ca angajat sau prestator de servicii.
   Această categorie nu ar trebui să includă:

               —

               oamenii de afaceri, adică persoane care călătoresc în scopuri de afaceri (fără să fie angajați în țara celeilalte părți contractante);

               —

               sportivii și artiștii care desfășoară activități pe bază ad hoc;

               —

               jurnaliștii trimiși de mass-media din țara lor de reședință; și

               —

               stagiarii detașați în cadrul aceleiași întreprinderi.

         Punerea în aplicare a prezentei declarații este monitorizată de Comitetul mixt în limita responsabilităților care îi revin în temeiul articolului 6 din prezentul acord, care poate propune modificări, dacă, pe baza experienței părților contractante, le consideră necesare.
   DECLARAȚIE COMUNĂ PRIVIND INTERPRETAREA PERIOADEI DE TREI LUNI ÎN CADRUL PERIOADEI DE ȘASE LUNI, CALCULATĂ DE LA DATA PRIMEI INTRĂRI, ASTFEL CUM ESTE PREVĂZUTĂ LA ARTICOLUL 4 DIN PREZENTUL ACORD
   Părțile contractante convin că perioada maximă de trei luni în cadrul unei perioade de șase luni, calculată de la data primei intrări pe teritoriul Bahamas sau în spațiul Schengen, astfel cum este prevăzută la articolul 4 din prezentul acord, înseamnă fie o vizită continuă, fie mai multe vizite consecutive, a căror durată nu depășește în total trei luni din oricare perioadă de șase luni.
   DECLARAȚIE COMUNĂ PRIVIND INFORMAREA CETĂȚENILOR ASUPRA ACORDULUI DE EXONERARE DE OBLIGAȚIA DE A DEȚINE VIZĂ
   Recunoscând importanța transparenței pentru cetățenii Uniunii Europene și ai Bahamas, părțile contractante convin să asigure difuzarea completă a informațiilor cu privire la conținutul și consecințele acordului privind exonerarea de obligația de a deține viză și subiecte conexe, de exemplu informațiile privind condițiile de intrare.
    ---documentbreak---

               30.6.2009

               RO

               Jurnalul Oficial al Uniunii Europene

               L 169/24

         ACORD
   între Comunitatea Europeană și Uniunea Bahamas privind exonerarea de obligația de a deține viză de scurtă ședere
   COMUNITATEA EUROPEANĂ, denumită în continuare „Comunitatea”, și
   UNIUNEA BAHAMAS, denumită în continuare „Bahamas”,
   denumite în continuare împreună „părțile contractante”,
   ÎN VEDEREA dezvoltării în continuare a relațiilor de prietenie între părțile contractante și din dorința de a facilita călătoriile fără viză pentru cetățenii lor în cazul intrării și șederii de scurtă durată,
   AVÂND ÎN VEDERE Regulamentul (CE) nr. 1932/2006 al Consiliului din 21 decembrie 2006 de modificare a Regulamentul (CE) nr. 539/2001 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (1), printre altele prin transferarea a șase țări terțe, inclusiv Bahamas, pe lista resortisanților țărilor terțe exonerate de obligația de a deține viză de scurtă ședere în statele membre ale Uniunii Europene,
   ȚINÂND SEAMA de faptul că articolul 2 din Regulamentul (CE) nr. 1932/2006 prevede că pentru aceste șase țări exonerarea de obligația de a deține viză se aplică numai de la data intrării în vigoare a acordului privind exonerarea vizelor, care urmează să fie încheiat între Comunitatea Europeană și țara în cauză,
   RECUNOSCÂND faptul că cetățenii mai multor state membre sunt exonerați de obligația de a deține viză pentru călătoriile în Bahamas pentru o perioadă de maximum 3 sau 8 luni, pe când cetățenii altor state membre au obligația de a deține viză,
   DORIND să salvgardeze principiul egalității de tratament pentru toți cetățenii UE,
   LUÂND ÎN CONSIDERARE faptul că persoanele care călătoresc în vederea desfășurării unei activități remunerate în timpul șederii lor de scurtă durată nu fac obiectul prezentului acord și, prin urmare, pentru această categorie, normele relevante din legislația comunitară și din legislația națională a statelor membre, precum și legislația națională din Bahamas cu privire la obligația de a deține viză sau la exonerarea de această obligație, precum și cu privire la accesul pe piața forței de muncă continuă să se aplice,
   LUÂND ÎN CONSIDERARE Protocolul privind poziția Regatului Unit și a Irlandei și Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, și confirmând că dispozițiile prezentului acord nu se aplică Regatului Unit și Irlandei,
   CONVIN DUPĂ CUM URMEAZĂ:
   Articolul 1
   Obiectivul
   Prezentul acord stabilește posibilitatea de a călători fără viză pentru cetățenii Uniunii Europene și cei din Bahamas, în cazul călătoriilor pe teritoriul celeilalte părți contractante, pentru o perioadă maximă de trei luni, în cadrul unei perioade de șase luni.
   Articolul 2
   Definiții
   În sensul prezentului acord:

               (a)

               „stat membru” înseamnă orice stat membru al Uniunii Europene, cu excepția Regatului Unit și a Irlandei;

               (b)

               „cetățean al Uniunii Europene” înseamnă un resortisant al unui stat membru, astfel cum este definit la litera (a);

               (c)

               „cetățean al Bahamas” înseamnă orice persoană care deține cetățenia Bahamas;

               (d)

               „spațiul Schengen” înseamnă spațiul lipsit de frontiere interne care cuprinde teritoriile statelor membre, astfel cum sunt definite la litera (a), care aplică în întregime acquis-ul Schengen.

         Articolul 3
   Domeniul de aplicare
   (1)   Cetățenii Uniunii Europene care dețin un pașaport valabil simplu, diplomatic sau de serviciu/oficial emis de un stat membru pot intra și rămâne fără viză pe teritoriul Bahamas pentru perioada de ședere definită la articolul 4 alineatul (1).
   Cetățenii Bahamas care dețin un pașaport valabil simplu, diplomatic sau de serviciu/oficial emis de Bahamas pot intra și rămâne fără viză pe teritoriul unui stat membru pentru perioada de ședere definită la articolul 4 alineatul (2).
   (2)   Alineatul (1) nu se aplică persoanelor care călătoresc în vederea desfășurării unei activități remunerate.
   Pentru această categorie de persoane, fiecare stat membru poate decide individual să impună obligația de a deține viză cetățenilor Bahamas sau să retragă această obligație, în conformitate cu articolul 4 alineatul (3) din Regulamentul (CE) nr. 539/2001.
   Pentru această categorie de persoane, Bahamas poate decide impunerea obligației de a deține viză sau exonerarea de această obligație, pentru cetățenii fiecărui stat membru în mod individual, în conformitate cu legislația sa națională.
   (3)   Exonerarea de obligația de a deține viză prevăzută în prezentul acord se aplică fără a aduce atingere legislației părților contractante privind condițiile de intrare și de scurtă ședere. Statele membre și Bahamas își rezervă dreptul de a refuza intrarea și scurta ședere pe teritoriul acestora dacă una sau mai multe dintre aceste condiții nu sunt respectate.
   (4)   Exonerarea de obligația de a deține viză se aplică indiferent de modul de transport utilizat pentru a trece frontiera părților contractante.
   (5)   Aspectele care nu intră în domeniul de aplicare a prezentului acord sunt reglementate de dreptul comunitar, legislația națională a statelor membre sau a Bahamas.
   Articolul 4
   Durata de ședere
   (1)   Cetățenii Uniunii Europene pot rămâne pe teritoriul Bahamas pe o perioadă de maximum trei luni în cadrul unei perioade de șase luni, calculată de la data primei intrări pe teritoriul țării.
   (2)   Cetățenii Bahamas pot rămâne în spațiul Schengen pe o perioadă de maximum trei luni, în cadrul unei perioade de șase luni, care urmează datei primei intrări pe teritoriul oricărui stat membru care aplică integral acquis-ul Schengen. Această perioadă de trei luni în cadrul unei perioade de șase luni se va calcula independent de orice ședere într-un stat membru care nu aplică încă integral acquis-ul Schengen.
   Cetățenii Bahamas pot rămâne pe o perioadă de maximum trei luni, în cadrul unei perioade de șase luni, care urmează datei primei intrări pe teritoriul fiecărui stat membru care nu aplică încă integral acquis-ul Schengen, independent de perioada de ședere calculată pentru spațiul Schengen.
   (3)   Prezentul acord nu împiedică Uniunea Bahamas și statele membre să prelungească perioada de ședere peste cele trei luni, în conformitate cu legislația națională și comunitară.
   Articolul 5
   Aplicarea teritorială
   (1)   În ceea ce privește Republica Franceză, dispozițiile prezentului acord se aplică numai pe teritoriul european al Republicii Franceze.
   (2)   În ceea privește Regatul Țărilor de Jos, dispozițiile prezentului acord se aplică numai pe teritoriul european al Regatului Țărilor de Jos.
   Articolul 6
   Comitetul mixt de gestionare a acordului
   (1)   Părțile contractante instituie un Comitet mixt de experți (denumit în continuare „Comitetul”), alcătuit din reprezentanți ai Comunității Europene și reprezentanți ai Bahamas. Comunitatea este reprezentată de Comisia Europeană.
   (2)   Comitetul îndeplinește, printre altele, următoarele atribuții:

               (a)

               monitorizarea și punerea în aplicare a prezentului acord;

               (b)

               propunerea de modificări sau completări la prezentul acord;

               (c)

               soluționarea diferendelor legate de interpretarea sau aplicarea dispozițiilor prezentului acord.

         (3)   Comitetul se reunește, ori de câte ori este necesar, la cererea uneia dintre părțile contractante.
   (4)   Comitetul își stabilește propriul regulament de procedură.
   Articolul 7
   Relația dintre prezentul acord și acordurile bilaterale existente între statele membre și Bahamas privind exonerarea de obligația de a deține viză
   Dispozițiile prezentului acord prevalează asupra dispozițiilor oricăror acorduri bilaterale sau aranjamente încheiate între fiecare stat membru și Bahamas, în măsura în care dispozițiile acestor acorduri sau aranjamente vizează aspecte care intră în domeniul de aplicare a prezentului acord.
   Articolul 8
   Dispoziții finale
   (1)   Prezentul acord se ratifică sau se aprobă de către părțile contractante în conformitate cu procedurile interne ale acestora și intră în vigoare în prima zi a celei de a doua luni care urmează datei la care părțile contractante își notifică reciproc faptul că procedurile menționate mai sus au fost finalizate.
   (2)   Prezentul acord se încheie pe o perioadă nedeterminată, cu excepția cazului în care este denunțat în conformitate cu alineatul (5).
   (3)   Prezentul acord poate fi modificat prin acordul scris al părților contractante. Modificările intră în vigoare după ce părțile contractante și-au notificat îndeplinirea procedurilor interne necesare în acest sens.
   (4)   Oricare parte contractantă poate suspenda integral sau parțial prezentul acord, în special din motive de ordine publică, de securitate națională sau de protecție a sănătății publice, ca urmare a imigrației ilegale sau a reintroducerii obligației de a deține viză de către una dintre părțile contractante. Decizia de suspendare este notificată celeilalte părți contractante cu cel puțin 2 luni înainte de intrarea sa în vigoare. Partea contractantă care a suspendat aplicarea prezentului acord informează de îndată cealaltă parte contractantă, în momentul în care motivele suspendării nu mai există.
   (5)   Fiecare parte contractantă poate denunța prezentul acord, printr-o notificare adresată în scris celeilalte părți. Prezentul acord își încetează valabilitatea după 90 de zile de la data unei astfel de notificări.
   (6)   Bahamas poate suspenda sau denunța prezentul acord numai cu privire la toate statele membre.
   (7)   Comunitatea Europeană poate suspenda sau denunța prezentul acord numai cu privire la toate statele sale membre.

      Încheiat la Bruxelles, în dublu exemplar, la 28 mai 2009, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, toate aceste texte fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Бахамската общност
         Por la Commonwealth de Las Bahamas
         Za Bahamské společenství
         For Commonwealth of The Bahamas
         Für das Commonwealth der Bahamas
         Bahama Ühenduse nimel
         Για την Κοινοπολιτεία των Νήσων Μπαχάμες
         For the Commonwealth of The Bahamas
         Pour le Commonwealth des Bahamas
         Per il Commonwealth delle Bahamas
         Bahamu Salu Sadraudzības vārdā
         Bahamų Sandraugos vardu
         A Bahamai Közösség részéről
         Għall-Commonwealth tal-Bahamas
         Voor het Gemenebest van de Bahama’s
         W imieniu Wspólnoty Bahamów
         Pela Comunidade das Baamas
         Pentru Uniunea Bahamas
         Za Bahamské spoločenstvo
         Za Zvezo Bahami
         Bahaman liittovaltion puolesta
         För Samväldet Bahamas

      (1)  JO L 405, 30.12.2006, p. 23.


title: 2009/228/CE: Decizia Parlamentului European din 22 aprilie 2008 privind închiderea conturilor Agenției Europene pentru Securitatea Rețelelor Informatice și a Datelor pentru exercițiul financiar 2006

text:
               31.3.2009

               RO

               Jurnalul Oficial al Uniunii Europene

               L 88/225

      DECIZIA PARLAMENTULUI EUROPEAN

   din 22 aprilie 2008
   privind închiderea conturilor Agenției Europene pentru Securitatea Rețelelor Informatice și a Datelor pentru exercițiul financiar 2006
   (2009/228/CE)
   PARLAMENTUL EUROPEAN,
   având în vedere conturile anuale finale ale Agenției Europene pentru Securitatea Rețelelor Informatice și a Datelor pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției Europene pentru Securitatea Rețelelor Informatice și a Datelor pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 460/2004 al Parlamentului European și al Consiliului din 10 martie 2004 privind instituirea Agenției Europene pentru Securitatea Rețelelor Informatice și a Datelor (4), în special articolul 17,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0119/2008),

               1.

               ia act de conturile anuale finale ale Agenției Europene pentru Securitatea Rețelelor Informatice și a Datelor, astfel cum sunt anexate la raportul Curții de Conturi;

               2.

               aprobă închiderea conturilor Agenției Europene pentru Securitatea Rețelelor Informatice și a Datelor pentru exercițiul financiar 2006;

               3.

               încredințează Președintelui sarcina de a transmite prezenta decizie directorului executiv al Agenției Europene pentru Securitatea Rețelelor Informatice și a Datelor, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 23.

      (2)  JO C 309, 19.12.2007, p. 1.

      (3)  JO L 248, 16.9.2002, p. 1.

      (4)  JO L 77, 13.3.2004, p. 1.

      (5)  JO L 357, 31.12.2002, p. 72.


title: Decizia Comisiei din 14 ianuarie 2016 de numire a patru membri ai Comitetului consultativ european pentru statistică

text:
               15.1.2016

               RO

               Jurnalul Oficial al Uniunii Europene

               C 12/2

         DECIZIA COMISIEI
   din 14 ianuarie 2016
   de numire a patru membri ai Comitetului consultativ european pentru statistică
   (2016/C 12/02)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia nr. 234/2008/CE a Parlamentului European și a Consiliului din 11 martie 2008 de instituire a Comitetului consultativ european pentru statistică și de abrogare a Deciziei 91/116/CEE a Consiliului (1), în special articolul 4 alineatul (1) litera (a),
   întrucât:

               (1)

               Comitetul consultativ european pentru statistică (denumit în continuare „ESAC”) este alcătuit din 24 de membri.

               (2)

               În temeiul articolului 4 alineatul (1) litera (a) din Decizia nr. 234/2008/CE, 12 membri ar trebui să fie numiți de către Comisie.

               (3)

               Statele membre au pus la dispoziția Comisiei o listă de candidați cu niveluri înalte de calificare în domeniul statisticii.

               (4)

               Prin Decizia nr. 2014/C 138/02 a Comisiei (2), Comisia a numit opt membri ai ESAC și a stabilit o listă de rezervă care trebuie utilizată în cazul demisiei sau al indisponibilității neprevăzute a unui membru numit.

               (5)

               Comisia ar trebui să îi numească pe ceilalți patru membri, după ce a consultat în mod corespunzător Parlamentul European și Consiliul.

               (6)

               La numirea acestor patru membri, Comisia a făcut eforturi să se asigure că aceștia reprezintă în egală măsură utilizatorii, respondenții și alte părți interesate din sectorul statisticilor europene.

               (7)

               Comisia ar trebui să actualizeze lista de rezervă care să fie utilizată în cazul demisiilor sau al indisponibilității neprevăzute a membrilor numiți,

         ADOPTĂ PREZENTA DECIZIE:
   Articolul 1
   Următoarele persoane sunt numite în calitate de membri ai Comitetului consultativ european pentru statistică pentru o perioadă de cinci ani începând de la 1 ianuarie 2016:

               Doamna Ariane KÖNIG,

               Domnul David HAND,

               Doamna Biruta SLOKA,

               Domnul Claudiu HERTELIU.

         Articolul 2
   Următoarele persoane sunt incluse în lista de rezervă:

               Domnul Ian Philip CASSAR,

               Domnul Marcel RÉMON,

               Domnul Eskil WADENSJÖ,

               Domnul Jan FISCHER.

         Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 14 ianuarie 2016.

            Pentru Comisie

         Marianne THYSSEN

            Membru al Comisiei

      (1)  JO L 73, 15.3.2008, p. 13.

      (2)  Decizia 2014/C 138/02 a Comisiei din 5 mai 2014 privind numirea a opt membri ai Comitetului consultativ european pentru statistică (JO C 138, 8.5.2014, p. 2).


title: Decizia (UE) 2016/436 a Consiliului din 15 martie 2016 privind poziția care urmează să fie adoptată în numele Uniunii Europene în cadrul Subcomitetului vamal instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la înlocuirea protocolului II privind definirea noțiunii de „produse originare” și metodele de cooperare administrativă la respectivul acord

text:
               23.3.2016

               RO

               Jurnalul Oficial al Uniunii Europene

               L 76/35

         DECIZIA (UE) 2016/436 A CONSILIULUI
   din 15 martie 2016
   privind poziția care urmează să fie adoptată în numele Uniunii Europene în cadrul Subcomitetului vamal instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la înlocuirea protocolului II privind definirea noțiunii de „produse originare” și metodele de cooperare administrativă la respectivul acord
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Protocolul II la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (1) (denumit în continuare „acordul”) se referă la definirea noțiunii de „produse originare” și la metodele de cooperare administrativă (denumit în continuare „protocolul II”).

               (2)

               Cea mai mare parte a dispozițiilor privind comerțul și aspectele legate de comerț din acord, inclusiv protocolul II, s-au aplicat cu titlu provizoriu de la 1 septembrie 2014.

               (3)

               Convenția regională cu privire la regulile de origine preferențiale pan-euro-mediteraneene (2) (denumită în continuare „convenția”) stabilește dispoziții cu privire la originea mărfurilor comercializate în temeiul acordurilor relevante încheiate între părțile contractante la respectiva convenție.

               (4)

               Uniunea a semnat convenția la 15 iunie 2011. Prin Decizia nr. 2 din 21 mai 2014 (3), Comitetul mixt al convenției a hotărât că Republica Moldova ar trebui să fie invitată să adere la convenție.

               (5)

               Uniunea și Republica Moldova și-au depus instrumentele de acceptare pe lângă depozitarul convenției la 26 martie 2012, respectiv la 31 iulie 2015. În consecință, în temeiul articolului 10 alineatul (3) din convenție, aceasta a intrat în vigoare pentru Uniune la 1 mai 2012 și pentru Republica Moldova la 1 septembrie 2015.

               (6)

               Conform articolului 6 din convenție, fiecare parte contractantă ia măsurile adecvate pentru a asigura aplicarea efectivă a convenției. În acest sens, Subcomitetul vamal instituit prin acord (denumit în continuare „Subcomitetul vamal”) ar trebui să adopte o decizie de înlocuire a protocolului II cu un nou protocol care, în ceea ce privește regulile de origine, să facă trimitere la convenție.

               (7)

               Prin urmare, poziția Uniunii în cadrul Subcomitetului vamal ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, în cadrul Subcomitetului vamal instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, cu privire la înlocuirea protocolului II privind definirea noțiunii de „produse originare” și metodele de cooperare administrativă la respectivul acord cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene se bazează pe proiectul de decizie al Subcomitetului vamal atașat la prezenta decizie.
   Reprezentanții Uniunii în cadrul Subcomitetului vamal pot conveni asupra unor modificări minore de natură tehnică ale proiectului de decizie a Subcomitetului vamal fără a mai fi necesară o nouă decizie a Consiliului.
   Articolul 2
   Decizia Subcomitetului vamal se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data adoptării.

      Adoptată la Bruxelles, 15 martie 2016.

            Pentru Consiliu

            Președintele

         A.G. KOENDERS

      (1)  JO L 260, 30.8.2014, p. 4.

      (2)  JO L 54, 26.2.2013, p. 4.

      (3)  JO L 217, 23.7.2014, p. 88.

      PROIECT
      DECIZIA NR. …/2016 A SUBCOMITETULUI VAMAL UE-REPUBLICA MOLDOVA
      din …
      de înlocuire a protocolului II la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, privind definirea noțiunii de „produse originare” și metodele de cooperare administrativă
      SUBCOMITETUL VAMAL UE-REPUBLICA MOLDOVA,
      având în vedere Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (1), în special articolul 38 din protocolul II la respectivul acord, privind definirea noțiunii de „produse originare” și metodele de cooperare administrativă,
      întrucât:

                  (1)

                  Articolul 144 alineatul (2) din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte (denumit în continuare „acordul”) face trimitere la protocolul II la acord (denumit în continuare „protocolul II”), care stabilește regulile de origine și prevede cumulul de origine între Uniune și Republica Moldova.

                  (2)

                  Cea mai mare parte a dispozițiilor privind comerțul și aspectele legate de comerț din acord, inclusiv protocolul II, s-au aplicat cu titlu provizoriu de la 1 septembrie 2014.

                  (3)

                  Conform articolului 38 din protocolul II, Subcomitetul vamal prevăzut la articolul 200 din acord poate decide să modifice dispozițiile respectivului protocol.

                  (4)

                  Convenția regională cu privire la regulile de origine preferențiale pan-euro-mediteraneene (2) (denumită în continuare „convenția”) urmărește să înlocuiască protocoalele privind regulile de origine aflate în prezent în vigoare în țările din zona pan-euro-mediteraneeană cu un act juridic unic.

                  (5)

                  Uniunea a semnat convenția la 15 iunie 2011. Prin Decizia nr. 2 din 21 mai 2014 (3), Comitetul mixt al Convenției a hotărât că Republica Moldova ar trebui să fie invitată să adere la convenție.

                  (6)

                  Uniunea și Republica Moldova și-au depus instrumentele de acceptare pe lângă depozitarul convenției la 26 martie 2012, respectiv la 31 iulie 2015. În consecință, în temeiul articolului 10 alineatul (3) din convenție, aceasta a intrat în vigoare pentru Uniune la 1 mai 2012 și, respectiv, pentru Republica Moldova la 1 septembrie 2015.

                  (7)

                  Prin urmare, protocolul II ar trebui modificat astfel încât să facă trimitere la convenție,

            ADOPTĂ PREZENTA DECIZIE:
      Articolul 1
      Protocolul II la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, privind definirea noțiunii de „produse originare” și metodele de cooperare administrativă se înlocuiește cu textul prevăzut în anexa la prezenta decizie.
      Articolul 2
      Prezenta decizie intră în vigoare la data adoptării.
      Prezenta decizie se aplică de la …

         Adoptată la …,

               Pentru Subcomitetul vamal

               Președintele

         (1)  JO L 260, 30.8.2014, p. 4.

         (2)  JO L 54, 26.2.2013, p. 4.

         (3)  JO L 217, 23.7.2014, p. 88.

         ANEXĂ

            PROTOCOLUL II

            privind definirea conceptului de „produse originare” și metodele de cooperare administrativă

         Articolul 1
         Reguli de origine aplicabile
         (1)   În scopul implementării prezentului acord, se aplică apendicele I și dispozițiile pertinente ale apendicelui II la Convenția regională cu privire la regulile de origine preferențiale pan-euro-mediteraneene (1) (denumită în continuare „convenția”).
         (2)   Toate trimiterile la „acordul relevant” din apendicele I și din dispozițiile pertinente ale apendicelui II la convenție se interpretează ca trimiteri la prezentul acord.
         Articolul 2
         Soluționarea litigiilor
         (1)   În cazul în care litigiile survenite în legătură cu procedurile de verificare prevăzute la articolul 32 din apendicele I la convenție nu pot fi soluționate între autoritățile vamale care solicită verificarea și autoritățile vamale responsabile cu efectuarea verificării respective, acestea sunt înaintate Subcomitetului vamal. Dispozițiile privind mecanismul de soluționare a diferendelor de la capitolul 14 (Soluționarea diferendelor) din titlul V (Comerț și aspecte legate de comerț) din prezentul acord nu se aplică.
         (2)   În toate cazurile, soluționarea litigiilor dintre importator și autoritățile vamale din țara importatoare se efectuează în conformitate cu legislația țării respective.
         Articolul 3
         Modificarea protocolului
         Subcomitetul vamal poate decide modificarea dispozițiilor prezentului protocol.
         Articolul 4
         Retragerea din convenție
         (1)   Dacă fie Uniunea Europeană, fie Republica Moldova notifică în scris depozitarului convenției intenția lor de a denunța convenția în conformitate cu articolul 9 al acesteia, Uniunea Europeană și Republica Moldova încep imediat negocierile cu privire la regulile de origine în scopul punerii în aplicare a prezentului acord.
         (2)   Până la intrarea în vigoare a noilor reguli de origine negociate, acordului i se aplică în continuare regulile de origine prevăzute în apendicele I și, după caz, dispozițiile pertinente ale apendicelui II la convenție, în vigoare la momentul retragerii. Cu toate acestea, începând din momentul retragerii, regulile de origine prevăzute în apendicele I și, după caz, dispozițiile pertinente ale apendicelui II la convenție se interpretează astfel încât să permită cumulul bilateral doar între Uniunea Europeană și Republica Moldova.
         Articolul 5
         Dispoziții tranzitorii – cumulul
         În pofida articolului 16 alineatul (5) și articolului 21 alineatul (3) din apendicele I la convenție, în cazul în care cumulul implică numai statele AELS, Insulele Feroe, Uniunea Europeană, Turcia, participanții la procesul de stabilizare și de asociere și Republica Moldova, dovada originii poate fi constituită de un certificat de circulație a mărfurilor EUR.1 sau de o declarație de origine.

            (1)  JO L 54, 26.2.2013, p. 4.


title: Decizia Consiliului din 24 octombrie 1994 privind poziția comună adoptată de Consiliu în temeiul articolului J.2 din Tratatul privind Uniunea Europeană, în legătură cu obiectivele și prioritățile Uniunii Europene față de Rwanda

text:
               18/Volumul 01

               RO

               Jurnalul Ofícial al Uniunii Europene

               9

         31994D0697

               L 283/1

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 24 octombrie 1994
   privind poziția comună adoptată de Consiliu în temeiul articolului J.2 din Tratatul privind Uniunea Europeană, în legătură cu obiectivele și prioritățile Uniunii Europene față de Rwanda
   (94/697/PESC)
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolul J.2 al acestuia,
   luând notă de măsurile și programele deja asumate de către Comunitate pentru a contribui la obiectivele și prioritățile Uniunii față de Rwanda în cadrul convențiilor ACP-CEE și de intenția Comisiei de a continua astfel de acțiuni și de a lua măsuri corespunzătoare în contextul celei de-a patra convenții ACP-CEE,
   DECIDE:
   Articolul 1
   Declarația inclusă în anexa la prezenta decizie se adoptă ca parte integrantă a prezentei poziții comune.
   Articolul 2
   Prezenta decizie se publică în Jurnalul Oficial.

      Adoptată la Bruxelles, 24 octombrie 1994.

            Pentru Consiliu

            Președintele

         Th. WAIGEL

   ANEXĂ
   OBIECTIVELE SI PRIORITĂȚILE UNIUNII EUROPENE FAȚĂ DE RWANDA
   Trebuie să se acorde prioritate întoarcerii refugiaților. Reconcilierea, extinderea bazei noului guvern și crearea condițiilor esențiale pentru întoarcere sunt vitale. Consiliul afirmă că orice ajutor ar trebui plătit treptat, în funcție de performanțele observate în aceste domenii. Cooperarea internațională va avea de jucat un rol important în acest proces.
   Obiectivele și prioritățile pentru Uniunea Europeană sunt:

               —

               să continue furnizarea de ajutor umanitar pentru refugiați;

               —

               să ia măsuri coordonate de reabilitare pe termen scurt pentru Rwanda, în special în domeniile prioritare ale alimentării cu apă și electricitate, dar și în domeniul educației, sănătății și construcției de locuințe, pentru a stimula întoarcerea refugiaților și reintegrarea lor cu succes;

               —

               să reia în mod treptat și în anumite condiții cooperarea cu Rwanda;

               —

               să inițieze măsuri coerente pentru repararea distrugerilor economice, ecologice și sociale în țările vecine cu Rwanda care au fost afectate în mod deosebit de criza refugiaților.

         Pentru toate măsurile și programele este necesară o coordonare strânsă între Comisie și statele membre.
   Uniunea Europeană consideră că este important să fie mărit cât mai curând posibil numărul observatorilor pentru drepturile omului în Rwanda și subliniază importanța desfășurării rapide și totale a forțelor UNAMIR (Misiunea ONU pentru sprijin acordat Rwandei), pentru a asigura protecția împotriva actelor de răzbunare și persecuție.
   Uniunea Europeană accentuează importanța aducerii în fața justiției a celor responsabili pentru gravele încălcări ale dreptului umanitar, inclusiv genocidul. În această privință, Uniunea Europeană consideră înființarea unui tribunal internațional un element esențial pentru a pune capăt tradiției impunității și a preveni viitoare încălcări ale drepturilor omului.
   Uniunea Europeană subliniază faptul că, pe termen lung, Africa însăși ar trebui să rezolve aceste conflicte și recomandă întărirea capacităților OUA de prevenire și rezolvare a conflictelor regionale.
   De asemenea, Uniunea Europeană își exprimă îngrijorarea cu privire la situația politică instabilă din Burundi, unde actele de violență iau amploare.


title: Decizia (UE) 2015/1581 a Consiliului din 18 septembrie 2015 de numire a unui supleant danez în cadrul Comitetului Regiunilor

text:
               23.9.2015

               RO

               Jurnalul Oficial al Uniunii Europene

               L 246/10

         DECIZIA (UE) 2015/1581 A CONSILIULUI
   din 18 septembrie 2015
   de numire a unui supleant danez în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului danez,
   întrucât:

               (1)

               La 26 ianuarie, la 5 februarie și la 23 iunie 2015, Consiliul a adoptat Deciziile (UE) 2015/116 (1), 2015/190 (2) și 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de supleant în cadrul Comitetului Regiunilor a devenit vacant ca urmare a încheierii mandatului doamnei Lotte CEDERSKJOLD ENGSIG-KARUP,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2020:

               —

               domnul Steen BORDING ANDERSEN, Aarhus City Council Member

         Articolul 2
   Prezenta decizie intră în vigoare la data adoptării.

      Adoptată la Bruxelles, 18 septembrie 2015.

            Pentru Consiliu

            Președintele

         C. DIESCHBOURG

      (1)  JO L 20, 27.1.2015, p. 42.

      (2)  JO L 31, 7.2.2015, p. 25.

      (3)  JO L 159, 25.6.2015, p. 70.